Im Joa 193 is da Kaisa Pertinax in saim Palåst in Rom fu da Pretoariana Garde umbråcht woan und da Senatoa Didius Julianus is ois naicha Kaisa ausgruafn woan, wobai da Kaisabostn an dén faschdaigat woan is, dea am mearan dafia zåid håd. Dés håd de Soidådn in de Brovinz rebelisch gmåcht und de Legionen an da Deana,  foa oim de XIIII Gemina, hãm eanan Genaral in Septimus Severus ois Kaisa proklamiad. Bledawais hãm åwa a de Legionen in Siarien an aigenen Kaisa ausgruafn (in Pescennius Niger) und dé in Britanien a (in Clodius Albinus). De Donaulegionen san auf dés aufi mim Septimus Severus bis nåch Rom marschiad und hãm so duachgsézt, das ea da naiche Kaisa wiad. Da Didius Julianus is in Rom képft woan und d'XIIII Gemina woa a dabai wia da Pescennius Niger im Ostn fum Septimus Severus bsigt woan is. Danåch håd da Septimus Severus im Joa 197 in ana risign Schlåcht a nu in Clodius Albinus gschlång, dea fu Britanien mid saine Legionen nåch Galien zong is. Ob de 14te Zwilingslegion då a dabai woa, woas ma ned. Mãnche Hisdoarike glaum, das dé Legion im Joa 198 im Födzug géng de Partha gãns im Osdn fum römischn Raich dabai woa, bai dém de parthische Hauptschdåd Ctesiphon im haiding Irak âignuma woan is. An oi zwoa Griagsschaublez, in Galien (197) und a in Mesopotamien (198), kãn de XIIII Gemina åwa fåst néd dabai gwén sâi, wai a gãnze Legion iwa so a Disdanz faleng in deara Zaid eha unmégli woa.